Document ID: 32010L0022

KOMISIJAS DIREKTĪVA 2010/22/ES
(2010. gada 15. marts),
ar ko groza Padomes Direktīvu 80/720/EEK, 86/298/EEK, 86/415/EEK un 87/402/EEK un Eiropas Parlamenta un Padomes Direktīvu 2000/25/EK un 2003/37/EK, kas attiecas uz tipa apstiprinājumu lauksaimniecības vai mežsaimniecības traktoriem, lai pielāgotu minētās direktīvas tehnikas attīstībai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1980. gada 24. jūnija Direktīvu 80/720/EEK par dalībvalstu tiesību aktu tuvināšanu attiecībā uz darbības telpu, piekļuvi vadītāja pozīcijai, kā arī durvīm un logiem lauksaimniecības un mežsaimniecības riteņtraktoros (1) un jo īpaši tās 3. pantu,
ņemot vērā Padomes 1986. gada 26. maija Direktīvu 86/298/EEK par aizmugurē piemontētām aizsardzības apgāšanās aizsargkonstrukcijām šauras riteņu bāzes lauksaimniecības un mežsaimniecības riteņtraktoriem (2) un jo īpaši tās 12. pantu,
ņemot vērā Padomes 1986. gada 24. jūlija Direktīvu 86/415/EEK par lauksaimniecības un mežsaimniecības riteņtraktoru vadības ierīču uzstādīšanu, izvietojumu, darbināšanu un apzīmēšanu (3) un jo īpaši tās 4. pantu,
ņemot vērā Padomes 1987. gada 25. jūnija Direktīvu 87/402/EEK par šauras riteņu bāzes lauksaimniecības un mežsaimniecības riteņtraktoru apgāšanās aizsargkonstrukcijām, kas piestiprinātas vadītāja sēdekļa priekšā (4), un jo īpaši tās 11. pantu,
ņemot vērā Eiropas Parlamenta un Padomes 2000. gada 22. maija Direktīvu 2000/25/EK, ar kuru paredz darbības, kas veicamas, lai samazinātu gāzveida un cieto daļiņu piesārņojumu emisiju no dzinējiem, kas paredzēti lauksaimniecības vai mežsaimniecības traktoriem, un ar kuru groza Padomes Direktīvu 74/150/EEK (5), un jo īpaši tās 7. pantu,
ņemot vērā Eiropas Parlamenta un Padomes 2003. gada 26. maija Direktīvu 2003/37/EK, kas attiecas uz tipa apstiprinājumu lauksaimniecības vai mežsaimniecības traktoriem, to piekabēm un maināmām velkamām mašīnām kopā ar to sistēmām, detaļām un atsevišķām tehniskām vienībām un ar ko atceļ Direktīvu 74/150/EEK (6), un jo īpaši tās 19. panta 1. punkta a) un b) apakšpunktu,
tā kā:
(1)
Attiecībā uz Direktīvu 80/720/EEK ir lietderīgi noskaidrot, kurus logus var apzīmēt kā avārijas izejas.
(2)
Attiecībā uz Direktīvu 86/415/EEK ir lietderīgi norādīt drošības prasības ārējai jūgvārpstas vadības ierīcei, lai paaugstinātu traktoru drošību.
(3)
Attiecībā uz Direktīvu 86/415/EEK jāatļauj izmantot attēlus atbilstīgi standartiem ISO 3767-1:1996 un ISO 3767-2:1996 kā simbolus vadības ierīcēm, lai saskaņotu Kopienas standartus ar pasaulē piemērojamajiem lauksaimniecības un mežsaimniecības riteņtraktoru vadības ierīču standartiem.
(4)
Attiecībā uz Direktīvu 2000/25/EK jāprecizē konkrēta papildu informācija, lai panāktu saskanību ar jaunajiem posmiem emisijas limitiem (IIIA, IIIB un IV), kurus ieviesa ar Komisijas Direktīvu 2005/13/EK (7).
(5)
Attiecībā uz Direktīvu 2003/37/EK dažos informācijas dokumentu punktos skaidrības labad jāiekļauj precīzāki formulējumi.
(6)
Attiecībā uz Direktīvu 2003/37/EK, 86/298/EEK un 87/402/EEK ir lietderīgi atjaunināt ESAO kodu norādes, ņemot vērā to, ka ESAO Padomes Lēmumu C(2005) 1 pēdējo reizi grozīja ar 2008. gada oktobra Lēmumu C(2008) 128. Tiesiskās noteiktības labad direktīvās ir jāiekļauj minēto ESAO dokumentu teksti.
(7)
Tāpēc attiecīgi jāgroza Direktīva 80/720/EEK, 86/298/EEK, 86/415/EEK, 87/402/EEK, 2000/25/EK un 2003/37/EK.
(8)
Šajā direktīvā paredzētie pasākumi ir saskaņā ar atzinumu, ko sniegusi komiteja, kas izveidota ar Direktīvas 2003/37/EK 20. panta 1. punktu,
IR PIEŅĒMUSI ŠO DIREKTĪVU.
1. pants
Grozījumi Direktīvā 80/720/EEK
Direktīvu 80/720/EEK groza saskaņā ar šīs direktīvas I pielikumu.
2. pants
Grozījumi Direktīvā 86/298/EEK
Direktīvu 86/298/EEK groza saskaņā ar šīs direktīvas II pielikumu.
3. pants
Grozījumi Direktīvā 86/415/EEK
Direktīvu 86/415/EEK groza saskaņā ar šīs direktīvas III pielikumu.
4. pants
Grozījumi Direktīvā 87/402/EEK
Direktīvu 87/402/EEK groza saskaņā ar šīs direktīvas IV pielikumu.
5. pants
Grozījumi Direktīvā 2000/25/EK
Direktīvu 2000/25/EEK groza saskaņā ar šīs direktīvas V pielikumu.
6. pants
Grozījumi Direktīvā 2003/37/EK
Direktīvā 2003/37/EK izdara šādus grozījumus:
1)
[attiecas tikai uz tekstu angļu valodā];
2)
direktīvas I un II pielikumu groza saskaņā ar šīs direktīvas VI pielikumu.
7. pants
Transponēšana
1. Dalībvalstis ne vēlāk kā 2011. gada 30. aprīlī pieņem un publicē normatīvos un administratīvos aktus, kas vajadzīgi, lai izpildītu šo direktīvu. Tās nekavējoties nosūta Komisijai minēto tiesību aktu tekstus.
Dalībvalstis piemēro minētos tiesību aktus no 2011. gada 1. maija, izņemot šīs direktīvas 5. pantu, ko tās piemēro, sākot ar šīs direktīvas spēkā stāšanās dienu.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara zināmus Komisijai to tiesību aktu galvenos noteikumus, ko tās pieņem jomā, uz kuru attiecas šī direktīva.
8. pants
Stāšanās spēkā
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
9. pants
Adresāti
Šī direktīva ir adresēta dalībvalstīm.
Briselē, 2010. gada 15. martā

Labels: 7
8
6